Knud Erik Hansen (SF), 2000-11-23:
Knap er sommeren ovre, før der igen kom gang i udlændingedebatten.
Regeringens minister var ude med nogle meget kraftige meldinger.
Der skulle laves et udvalg, som skulle fortælle, hvor mange der om 10, 20 år havde etnisk baggrund, underforstået at det ville være problematisk, hvis det nu var rigtigt, at der ville være 500.000 med anden etnisk baggrund.
Hvis det var tilfældet, så skulle vi måske nok gøre noget ved familiesammenføringerne.
»Asylansøgere skulle placeres på en øde ø« udtaltes på en sådan måde, at det kunne ramme asylansøgere generelt.
Så fik ministeren understreget, at kulturer ikke kunne være ligestillede, med andre ord, at noget, man kunne kalde dansk-kristen kultur, var en slags overkultur.
Jeg er ikke sikker på, om ministeren har ment alle sine udtalelser på den måde, men det var de budskaber, der kom ud, og det var i høj grad også sådan, de blev forstået.
Jeg synes, det er problematisk, at en eller anden minister, der er ansvarlig for udlændinges indgang til Danmark, aktivt deltager i en sprogbrug, der konstant miskrediterer etniske mindretal, og dermed er med til at skabe en splittelse i Danmark mellem dem og os.
Men udsagnene gav også nogle forventninger om nye udspil
fra regeringen, og så må jeg i lyset af udsagnene konstatere, at det var helt beroligende, at talen var så kort. Det er jo ikke, fordi der ikke er problemer med udlændingepolitikken; der er nok at tage fat på.
Der er problemer med asylansøgeres retssikkerhed, vi har set sager med mange tvivlsomme kendelser fra Flygtningenævnet, og vi mangler en ankeinstans.
For et år siden kom Dansk Flygtningehjælp og en række andre organisationer med en fælles hvidbog, der peger på omkring 10 punkter, hvor der er problemer med asylansøgeres forhold og med deres retssikkerhed.
Jeg har ikke set regeringen komme med udspil, der kan fjerne disse problemer.
Vi fik så sidste år løst problemet med den for ulige integrationsydelse.
Men der er fortsat et problem med den tvungne boligplacering, den nylige rapport viser det også tydeligt, og senest har FN også flere gange vist, at vi diskriminerer på det område.
Vi har efter SF's mening mange gange set, hvor snæver og indskrænket vores regler om humanitær opholdstilladelse er.
Uanset om personen af to læger er blevet vurderet som værende i en tilstand med alvorlig fare for selvmord, ja, så er der ikke nogen nåde i det danske system.
Uanset at børn og forældre må skilles, fordi en af forældrene udvises, er der ingen nåde.
Jeg mener fortsat, der er brug for at få ændret reglerne om humanitær opholdstilladelse, så de også lever op til betegnelsen.
Vi har problemer med uledsagede børn, der kommer til Danmark, som ikke får støtte nok.
Der er også alvorlige problemer med selve asylsagsbehandlingen, der tager unødvendigt lang tid,
hvor asylansøgere først i stort omfang unødvendigt må vente i måneder for at få en afklaring efter Dublinproceduren og derefter må vente i måneder for at få deres sag behandlet i Udlændingestyrelsen.
Det er en belastning for asylansøgerne.
Vi synes i SF, at der er mange ting at tage fat på, så
vi kan sikre, at de, der kommer til landet, får en behandling, som vi kan være bekendt, og en retssikkerhed, som vi også kan være bekendt.
Det vil vi gerne at vi tager fat på i det kommende år, om ikke andet vil vi tage nogle initiativer i den retning.